
        Lliçons d’una pandèmia Idees per fer front als reptes de salut planetària 


        Els humans ens creiem els amos del planeta, però un simple virus ha aconseguit fer trontollar el nostre regnat. I això pot tornar a passar. ¿Què hem fet malament durant la pandèmia de la covid-19 i com hauríem d’organitzar-nos per respondre a la propera emergència que amenaci la salut de la humanitat? A través d’una lúcida anàlisi dels principals factors socials i científics d’aquesta crisi i amb les eines de la millor divulgació, l’autor ens ofereix les claus d’un necessari canvi de paradigma. 

      

    
  
    
      
        

          This is the way the world ends Not with a bang but a whimper. 


           


          T. S. ELIOT 

        
      

    
  
    
      
        Introducció 


         


        El 2020 va ser històric en molts sentits. Va ser l’any que vam aprendre com n’és, de fràgil, el nostre estil de vida. L’any que ens vam tancar a casa durant setmanes, que ens vam rentar les mans compulsivament i que ens vam tapar la cara per sortir al carrer. L’any que socialitzar es va convertir en una paraula lletja. El meu 2020, com el de tantes altres persones, va tenir moltes videoconferències, poques vacances i gairebé cap abraçada. Per als més afortunats, van ser uns mesos de sacrificis i privacions. Però per a molts altres va ser una època molt dura, plena de patiments, de malalties, de seqüeles que no acabaven de marxar i fins i tot de mort. 


        La pandèmia de covid-19, que va començar silenciosament els darrers mesos del 2019 a la Xina i va esclatar a principis de l’any següent a tot el planeta, ens va portar una situació mai vista. No és que abans no hi hagi hagut pandèmies similars (i molt pitjors), però aquesta és especialment rellevant. Es pot considerar la més important del segle XXI, per davant de l’anterior, la pandèmia de la grip A(H1N1) del 2009. La covid-19 ha sigut la gran crisi sanitària del món modern, entès com una societat hiperconnectada (tant per la gran capacitat de moviment físic com pel flux immediat d’informació) i més globalitzada que mai. Es pot dir, doncs, que és la primera urgència a la qual hem hagut de fer front tot el planeta junts. Això ens ha portat un seguit de reptes inesperats. 


        Si deixem de banda per un moment el nombre de víctimes (mortals o no, directes o indirectes) que el SARS-CoV-2 ha causat des que va ser identificat, que és tràgicament alt, podríem considerar que la pandèmia ha tingut un costat positiu: ha destapat que no estàvem a punt per encarar-nos a una situació d’aquesta magnitud. I això és bo, perquè ens permet començar a preparar-nos per a la següent. Que en vindran més és innegable, tot i que no podem predir quan ni què les causarà. Pot ser, fins i tot, que la pròxima vegada ens hàgim d’enfrontar a un microbi més letal que aquest, i si llavors tornem a cometre els mateixos errors, les xifres de morts podrien ser fàcilment comparables a les de les grans plagues històriques, que ara veiem com una cosa d’un passat impossible de repetir-se. 


        Hauríem d’aprofitar, doncs, tot el coneixement que hem acumulat al llarg dels darrers mesos per analitzar què s’ha fet malament i com ens hauríem d’organitzar per respondre a una emergència que amenaci de manera aguda la salut de la humanitat. És un bon moment per aprendre dels errors i fer el que calgui per no cometre’ls altra vegada. L’objectiu d’aquestes planes és repassar alguns dels punts clau que caldria tenir present abans, durant i després d’una crisi sanitària (sobretot de naturalesa infecciosa) per assegurar-nos que l’impacte social i personal és el més baix possible, fent servir com a exemple principal la pandèmia de covid-19, però també relacionant-la amb esdeveniments similars. És un llibre que intenta plantejar preguntes, més que no donar totes les respostes. 


        Pot semblar d’entrada que la majoria d’accions destacades per blindar la salut del planeta són fora de l’abast de la població general. Però hem de recordar el poder que tenim. Som nosaltres els qui escollim els líders que les haurien d’implementar i, per tant, som els qui hem de fer pressió perquè aprovin els canvis que ens garanteixin la seguretat necessària per viure tranquils. Fem servir aquest breu assaig com a punt de partida per mesurar la preparació de la societat i dels dirigents del futur, per poder exigir les millores que calen per estar alerta de cara als desafiaments que ens esperen al llarg de les properes dècades. 


        Actualment, el veritable perill per a la humanitat no sorgeix tant de nosaltres mateixos com de la natura i de les interaccions que hi mantenim. És poc probable que el món s’acabi amb una gran explosió, que era la gran por que vam heretar de la Guerra Freda. En canvi, sí que hem de témer l’amenaça invisible dels microbis, que podrien esborrar silenciosament els éssers humans del planeta si es donessin les condicions adequades o, si més no, causar grans onades de mortalitat. Tenim els recursos per evitar-ho, però només ens serviran si sabem com utilitzar-los eficientment. La intenció d’aquest text és començar a discutir quina és la millor manera de fer-ho i, així, esdevenir una eina més per engegar un debat i un canvi cada cop més necessaris. 

      

    
  
    
      
        1. Abans d’una crisi 


        
        1.1. Una coordinació el més global possible 


        

        Les malalties infeccioses són un problema global: comencen en un racó del planeta, però el nostre estil de vida actual fa que s’estenguin com la pólvora. En aquest sentit, hem de tenir present que les fronteres s’han esborrat. Un problema que apareix en un poble d’Àsia pot afectar una gran ciutat americana tan sols unes setmanes després, i en qüestió d’uns mesos, haver arribat fins i tot als territoris més remots del cor d’Àfrica. Per als microbis, els humans som una sola unitat; per tant, tindria sentit que la nostra resposta fos també unificada. 


        Sempre hi ha hagut pandèmies, i continuarà havent-n’hi, potser fins i tot de manera més freqüent que abans, precisament per aquesta gran mobilitat que dèiem, a la qual ja ens hem acostumat i és difícil que deixem de banda. També és cert que hem desenvolupat moltes més eines per controlar-les, però no sempre les usem bé. La gran por és que un dia aparegui el virus perfecte,1 altament mortal i alhora fàcil d’escampar (no ha sigut el cas de la grip A(H1N1) ni del SARS-CoV-2, per sort), i llavors no tindrem temps de preparar-nos. 


        És per això que el primer punt que caldria desenvolupar és un sistema de resposta com més coordinada millor a les crisis de salut globals, una resposta que actualment no existeix ni tan sols en fase de planificació. Això protegiria els països que tenen problemes de lideratge, o que pateixen un sistema de salut fràgil o socialment inequitatiu, o que no poden tenir pes específic per participar en un mercat lliure (que és com s’aconsegueixen els tests, fàrmacs i vacunes necessaris per fer front a una pandèmia). 


        Aquesta idea és difícil d’implementar. L’OMS és l’organisme que, en teoria, hauria de desenvolupar els protocols per a aquestes situacions, però no té el pressupost ni, encara menys, el poder executiu per implementar-los. Mentre sigui un òrgan purament consultiu, el seu paper coordinador serà més aviat nominal. L’OMS sempre té les mans lligades perquè la seva supervivència depèn dels mateixos que l’haurien d’obeir: els països forts es poden permetre d’imposar els seus reglaments sota l’amenaça de retirar les subvencions si se’ls porta la contrària.2 Això demostra el poc interès que, en un entorn democràtic cada cop més liberal, tenen els governs a cedir ni que sigui una part petita de la seva sobirania perquè els experts prenguin el control en moments puntuals. El laberint legal pel qual caldria navegar és massa complex, fins i tot si es tingués la motivació per fer-ho. És, per tant, força improbable que mai hi hagi una coordinació d’aquesta mena. 


        A falta d’una estructura supranacional amb poder per prendre decisions, l’alternativa més factible és que els països s’organitzin per regions. Per exemple, no té cap sentit que cada estat d’Europa tingui una estratègia diferent, quan les distàncies entre unitats polítiques són tan petites. La Unió Europea ha fallat fins ara a l’hora de desenvolupar un pla de defensa contra pandèmies que englobi tots els països, però no hauria d’estar fora del seu abast bastir una sèrie de directrius que puguin ser acceptades per tots els membres, a fi d’evitar el desastre organitzatiu que hem vist en la crisi de la covid-19. Per molt bé que ho faci un país, si el del costat no se’n surt acabarà pagant la incompetència dels veïns, a menys que s’aïlli totalment de l’exterior, cosa que no sempre és possible o desitjable. 


        D’una manera o altra, doncs, cal que com a mínim els territoris adjacents es comuniquin i arribin a un consens d’actuació, que implicarà una redistribució de recursos i una adaptació de legislacions diferents que no serà fàcil ni ràpida. 


        
        1.2. Sempre és millor preparar-se per  

        al pitjor 


        

        Hem d’esperar el millor, però estar sempre preparats per al pitjor. Aquesta frase fa temps que es diu,3 i és una afirmació tan òbvia que és difícil no estar-hi d’acord. En el cas dels problemes de salut globals, aquesta hauria de ser una màxima ineludible que els governs haurien de tenir inscrita en lletres daurades a la coberta de qualsevol protocol. Per


        

        

        

        

        
        1.3. La inversió en ciència ha de ser constant 


        

        

        

        

        

        

        

        
        1.4. Hem d’integrar millor la ciència  

        en la societat 


        

        

        

        

        

        
        1.5. Els sistemes de salut han de ser resilients 

